SK Úradný vestník Európskej únie C 160/19

Oznámenie o začatí preskúmania antidumpingových opatrení platných na dovoz určitých spojovacích materiálov zo železa alebo z ocele s pôvodom v Čínskej ľudovej republike na základe odporúčaní a rozhodnutí orgánu Svetovej obchodnej organizácie na urovnávanie sporov z 28. júla 2011 v spore ES – spojovacie materiály (DS 397)

2012/C 160/07

Európskej komisii (ďalej len „Komisia“) bola doručená žiadosť o preskúmanie podľa článku 1 ods. 3 nariadenia Rady (ES) č. 1515/2001 z 23. júla 2001 o opatreniach, ktoré môže prijať Spoločenstvo na základe správy prijatej orgánom na urovnávanie sporov WTO o antidumpingových a antisubvenčných opatreniach (1) (ďalej len „splnomocňujúce nariadenie WTO“).

1. Žiadosť o preskúmanie

Žiadosť podala spoločnosť Bulten Fasteners (China) Co., Ltd. na základe uverejnenia oznámenia Komisie (2) (ďalej len „oznámenie o zavedení opatrení týkajúcich sa spojovacích materiálov“), ktorá vyzýva vyvážajúcich výrobcov spojovacích materiálov v Čínskej ľudovej republike, aby sa prihlásili a požiadali o preskúmanie, ak si myslia, že sa na nich vzťahujú podmienky uvedené v bode 1 písm. a) oznámenia o zavedení opatrení týkajúcich sa spojovacích materiálov.

2. Výrobok, ktorý je predmetom prešetrovania

Výrobkom podliehajúcim tomuto prešetrovaniu sú určité spojovacie materiály zo železa alebo z ocele s pôvodom v Čínskej ľudovej republike (ďalej len „výrobok, ktorý je predmetom prešetrovania“), ako je uvedené v nariadení Rady (ES) č. 91/2009 z 26. januára 2009 (3) (ďalej len „pôvodné nariadenie“).

3. Existujúce opatrenia

V súčasnosti je platným opatrením konečné antidumpingové clo uložené nariadením Rady (ES) č. 91/2009 na dovoz určitých spojovacích materiálov zo železa alebo ocele s pôvodom v Čínskej ľudovej republike.

4. Dôvody preskúmania

Žiadosť podľa článku 1 ods. 3 splnomocňujúceho nariadenia WTO je založená na odôvodnení, že žiadateľ uvedený v bode 1 bol odradzovaný od spolupráce a požiadavky na priznanie individuálneho zaobchádzania z dôvodu administratívnej záťaže vyplývajúcej z ustanovenia článku 9 ods. 5 nariadenia Rady (ES) č. 1225/2009 (4) (ďalej len „základné antidumpingové nariadenie“).

Žiadateľ tiež poskytol informácie o svojich vývozných cenách a množstvách počas pôvodného prešetrovania v súlade s bodom 1 písm. b) bodom ii) oznámenia o zavedení opatrení týkajúcich sa spojovacích materiálov.

Žiadateľ ďalej uviedol, že ak by bol spolupracoval počas pôvodného prešetrovania, požiadal by o individuálne preskúmanie podľa článku 17 ods. 3 základného antidumpingového nariadenia, a preto uvádza túto požiadavku teraz.

5. Postup stanovenia dumpingu

Keďže Komisia po porade s poradným výborom stanovila, že existujú dostatočné dôkazy na odôvodnenie začatia preskúmania, Komisia týmto začína preskúmanie v súlade s článkom 1 ods. 3 splnomocňujúceho nariadenia WTO s cieľom stanoviť, či žiadateľ spĺňa podmienky na stanovenie individuálneho cla v súlade s článkom 9 ods. 5 a článkom 17 ods. 3 základného antidumpingového nariadenia.

V prípade, že žiadateľ spĺňa požiadavky na stanovenie individuálneho cla, bude určené jeho individuálne dumpingové rozpätie a prípadná výška cla na dovoz do Únie vzťahujúca sa na príslušný výrobok. Prešetrovanie určí toto individuálne dumpingové rozpätie využitím vývozných cien žiadateľa z pôvodného prešetrovania a normálnej hodnoty v analogickej krajine, ktorá bola určená počas pôvodného prešetrovania.

a) Dotazníky

S cieľom získať informácie, ktoré považuje za nevyhnutné na prešetrovanie, Komisia zašle žiadateľovi dotazník. Tieto informácie by mali byť spolu s podpornými dôkazmi doručené Komisii v lehote stanovenej v bode 6 písm. a) bode i).

b) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné ako sú uvedené vo vyplnených dotazníkoch a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v bode 6 písm. a) bode i).

Komisia okrem toho môže vypočuť zainteresované strany, ak predložia žiadosť, ktorou preukážu, že existujú osobitné dôvody, na základe ktorých by mali byť vypočuté. Táto žiadosť sa musí predložiť v rámci lehoty stanovenej v bode 6 písm. a) bode ii).

6. Lehoty

Všeobecné lehoty

i) Pre strany na prihlásenie, na predloženie vyplnených dotazníkov a akýchkoľvek ďalších informácií

Všetky zainteresované strany, ak sa ich vyhlásenia majú vziať do úvahy počas vyšetrovania, musia dať o sebe vedieť kontaktovaním Komisie, prezentovať svoje názory a predložiť vyplnený dotazník alebo akékoľvek iné informácie v lehote 37 dní odo dňa dátumu uverejnenia tohto oznámenia v Úradnom vestníku Európskej únie, pokiaľ nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

ii) Vypočutia

V rámci tej istej 37-dňovej lehoty môžu všetky zainteresované strany takisto požiadať o vypočutie Komisiou.

7. Pokyny na predkladanie písomných podaní a zasielanie vyplnených dotazníkov a korešpondenciu

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré poskytujú zainteresované strany a pre ktoré sa požaduje dôverné zaobchádzanie, budú označené ako „Limited“ (5).

Od zainteresovaných strán, ktoré poskytujú informácie označené ako „Limited“, sa vyžaduje, aby predložili súhrn týchto informácií podľa článku 19 ods. 2 základného antidumpingového nariadenia, ktoré nemajú dôverný charakter a ktoré budú označené ako „For inspection by interested parties“. Tieto zhrnutia by mali byť dostatočne podrobné, aby umožňovali primerané pochopenie podstaty dôverne predložených informácií. Ak zainteresovaná strana poskytujúca dôverné informácie nepredloží ich súhrn, ktorý nemá dôverný charakter, v požadovanej forme a kvalite, nemusí sa na takéto dôverné informácie prihliadať.

Od zainteresovaných strán sa vyžaduje, aby poskytli všetky podania a žiadosti v elektronickom formáte (podania, ktoré nemajú dôverný charakter, e-mailom, dôverné na CD-R/DVD), pričom musia uviesť svoje meno, svoju adresu, e-mailovú adresu, svoje telefónne a faxové čísla. Všetky splnomocnenia a podpísané potvrdenia pripojené k vyplneným dotazníkom alebo ich všetky aktualizácie sa však podávajú v papierovej forme, t. j. poštou alebo osobne na ďalej uvedenej adrese. Podľa článku 18 ods. 2 základného antidumpingového nariadenia, ak zainteresovaná strana nemôže poskytnúť svoje podania a žiadosti v elektronickom formáte, musí o tom bezodkladne informovať Komisiu. Ďalšie informácie týkajúce sa korešpondencie s Komisiou môžu zainteresované strany nájsť na príslušnej internetovej stránke Generálneho riaditeľstva pre obchod: http://ec.europa.eu/trade/tackling-unfair-trade/trade-defence/

Adresa Komisie na účely korešpondencie:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22993704 e-mail: TRADE-AD-FASTENERS-DUMPING@ec.europa.eu

8. Odmietnutie spolupráce

V prípadoch, ak ktorákoľvek zo zainteresovaných strán odmietne sprístupniť alebo neposkytne potrebné informácie v lehotách alebo významnou mierou bráni v prešetrovaní, môžu sa v súlade s článkom 18 základného nariadenia vypracovať pozitívne alebo negatívne zistenia na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nezohľadnia a podľa článku 18 základného nariadenia sa môžu využiť dostupné skutočnosti. Ak zainteresovaná strana nespolupracuje alebo spolupracuje iba čiastočne a použijú sa dostupné skutočnosti, môže byť výsledok pre túto stranu menej priaznivý než v prípade, ak by táto strana spolupracovala.

9. Spracovanie osobných údajov

Je potrebné uviesť, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (6).

10. Úradník pre vypočutie

Zainteresované strany sa môžu obrátiť na úradníka pre vypočutie z Generálneho riaditeľstva pre obchod. Úradník pre vypočutie je kontaktnou osobou medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o nahliadnutie do spisu, spory týkajúce sa dôvernosti dokumentov, žiadosti o predĺženie lehôt a žiadosti tretích strán o vypočutie. Úradník pre vypočutie môže usporiadať vypočutie jednotlivej zainteresovanej strany a napomáhať plnému uplatneniu práv zainteresovaných strán na obhajobu.

Žiadosť o vypočutie úradníkom pre vypočutie by mala byť podaná písomne s uvedením dôvodov žiadosti. Žiadosť o vypočutie v súvislosti s otázkami týkajúcimi sa počiatočného štádia prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Neskoršie žiadosti o vypočutie je potrebné predložiť v rámci osobitných lehôt stanovených Komisiou pri komunikácii so stranami.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na internetovej stránke Generálneho riaditeľstva pre obchod: (http://ec.europa.eu/trade/tackling-unfair-trade/hearing-officer/index_en.htm).

(1) Ú. v. ES L 201, 26.7.2001, s. 10.

(2) Ú. v. EÚ C 66, 6.3.2012, s. 29.

(3) Ú. v. EÚ L 29, 31.1.2009, s. 1.

(4) Ú. v. EÚ L 343, 22.12.2009, s. 51.

(5) Dokument označený ako „Limited“ je dokument, ktorý sa považuje za dôverný v zmysle článku 19 nariadenia Rady (ES) č. 1225/2009 (Ú. v. EÚ L 343, 22.12.2009, s. 51) a článku 6 Dohody WTO o implementácii článku VI dohody GATT z roku 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(6) Ú. v. ES L 8, 12.1.2001, s. 1.